open-index/open-wikipedia-markdown huggingface dataset:
வடகவுஞ்சி

**வடகவுஞ்சி** (Vadagounchi) இந்தியாவின் தமிழ்நாடு மாநிலத்தில் அமைந்துள்ள திண்டுக்கல் மாவட்டம், கொடைக்கானல் வட்டம், கொடைக்கானல் ஊராட்சி ஒன்றியத்தில் இருக்கும் ஒரு மலைக் கிராமம் (ஊர்). கொடைக்கானல் வருவாய் வட்டத்தின் 15 ஆவது எண்கொண்ட வருவாய் கிராமம் (கிராம எண்:15) ஆகும்.

## முக்கிய பயிர்
இங்கு மலைத் தோட்டப் பயிர்களான மலைவாழை, பூண்டு, முள்ளங்கி, கேரட், பீட்ரூட், உருளைக்கிழங்கு, காபி, பழங்கள் அதிகமாக விளைகின்றன. 

## அமைவிடம்
பழனியிலிருந்து கொடைக்கானல் செல்லும் மலைப்பாதையில் பழனியிலிருந்து சுமார் 39 கி.மீ.தூரத்திலும், கொடைக்கானலில் இருந்து 22 கி.மீ.தூரத்திலும் அமைந்து உள்ளது. கடல் மட்டத்திலிருந்து 1025 மீட்டர் உயரத்தில் உள்ளது. இந்த கிராமத்திலிருந்து சுமார் 2 கி.மீ தூரத்தில் கொடைக்கானல் மலைகளில் மிக உயரமான மலைச் சிகரம் **பெருமாள் மலைச் சிகரம்** (உயரம்.2066 மீட்டர்) அமைந்துள்ளது. இந்திரா காந்தி தேசிய வன விலங்கு சரணாலயம் இக்கிராமத்தின் கிழக்கு எல்லையோடு முடிகிறது.

## மக்கள் வகைப்பாடு
இந்திய 2001 மக்கள் தொகை கணக்கெடுப்பின்படி, வடகவுஞ்சியில் 3838 பேர் வசிக்கின்றார்கள். பாலின விகிதம் 960. எழுத்தறிவு பெற்றவர்கள் 2141 பேர். இதில் 1244 பேர் ஆண்கள்; 897 பேர் பெண்கள். எழுத்தறிவு பெற்றுள்ளோர் சதவீதம் 64.03. ஆறு வயதுக்குட்பட்டோர் 14.77 சதவீதம் ஆவர்.

## குள்ள மனிதர்களின் குகை வீடுகள்
left|thumb|குள்ள மனிதர்களின் குகை வீடுகள்
இக்கிராமத்தின் வட கிழக்குப் பகுதியில் செம்பரான்குளம் பகுதியில் குள்ள மனிதர்களின் மூன்று அடி உயரமுள்ள குகைவீடுகள் உள்ளது. வீடுகள் முழுவதும் கருங்கற்களால் ஒரு ஒழுங்கமைவோடு கட்டப்பட்டுள்ளது. வீட்டினுள் இருவர் மட்டுமே தங்கும் இடவசதியுடன் அமைக்கப்பட்டும், மேற்கூரைகள் ஒர் அடி கனமுள்ள கருங்கற் பலகைகளால்  மூடப்பட்டும் உள்ளது.

## அடிக்குறிப்பு

பகுப்பு:திண்டுக்கல் மாவட்டத்தில் உள்ள கிராமங்கள்
அகில மலேசிய இசுலாமிய முன்னணி

**அகில மலேசிய இசுலாமிய முன்னணி** (*Pan-Malaysian Islamic Front*, , **[[ஜாவி]]:** *باريسن جماعه اسلاميه سمليسا* என்பது மேற்கு மலேசியா, கிளாந்தான் மாநிலத்தைத் தளமாகக் கொண்ட ஒரு சமய அரசியல் கட்சியாகும்.

1977 ஆம் ஆண்டு, கிளாந்தான் மாநிலத்தின் முதலமைச்சராக இருந்த டத்தோ ஹாஜி முகமட் நாசிர், மலேசிய இசுலாமிய கட்சியில் இருந்து வெளியேற்றப்ப்ட்டதும், இந்த அகில மலேசிய இசுலாமிய முன்னணி எனும் அரசியல் கட்சியை உருவாக்கினார்.

## பொது

அகில மலேசிய இஸ்லாமிய முன்னணி உருவாக்கம் பெறுவதில் அம்னோ முக்கியப் பங்கு வகித்தது. 1970களில் மலேசிய இசுலாமிய கட்சி, பாரிசான் நேசனல் கூட்டணியுடன் இணைந்து இருந்த போது, அதிகப்படியான சலுகைகளை எதிர்பார்த்தது.

மலேசிய இசுலாமிய கட்சியின் எதிர்பார்ப்புகளுக்கு இணங்கிப் போக முடியாத பாரிசான் நேசனல் கூட்டணி, அகில மலேசிய இசுலாமிய முன்னணியைத் தோற்றுவிப்பதில் வெற்றி கண்டது. மலேசிய இசுலாமிய கட்சியும் பாரிசான் நேசனல் கூட்டணியில் இருந்து விலகிக் கொண்டது.

1978 ஆம் ஆண்டு நடைபெற்ற மலேசியப் பொதுத் தேர்தலில், பாஸ் கட்சி மிகவும் மோசமான தோல்வியைக் கண்டது. கிளாந்தான் மாநிலத்தின் 36 சட்டமன்றத் தொகுதிகளில், அம்னோவிற்கு 23 இடங்கள், அகில மலேசிய இசுலாமிய முன்னணிக்கு 11 இடங்கள், பாஸ் கட்சிக்கு இரு இடங்கள் கிடைத்தன.

## பாரிசான் நேசனல்

அதன் பின்னர் அகில மலேசிய இசுலாமிய முன்னணி, ஆளும் பாரிசான் நேசனல் கூட்டணியுடன் இணைந்தது. இருப்பினும், அடுத்து வந்த தேர்தல்களில் அக்கட்சி தோல்விகளையே கண்டு வந்தது.

2013 ஆம் ஆண்டு நடைபெற்ற பொதுத் தேர்தலில் *மலேசிய முசுலிமின் கூட்டமைப்பு* எனும் அரசியல் கட்சி, அகில மலேசிய இசுலாமிய முன்னணியின் சார்பில் போட்டியிட்டது. ஆனால், அத்தேர்தலில் போட்டியிட்ட அனைவரும் தோல்வி அடைந்தனர்.

## மேற்கோள்கள்

## மேலும் தகவல்கள்
* மலேசியப் பொதுத் தேர்தல், 2013
* பாரிசான் நேசனல்

## வெளி இணைப்புகள்

பகுப்பு:மலேசிய அரசியல் கட்சிகள்
பகுப்பு:மலேசியாவில் இசுலாம்
பிரதீப் ரவட்

**பிரதீப் சிங் ரவட்** (Pradeep Rawat) 21 சனவரி 1952 இந்திய நடிகராவார். இவர் பெரும்பாலும் கதைநாயகனுக்கு எதிர் பாத்திரத்தில் நடிப்பவர். இவர் தமிழ், தெலுங்கு, இந்தி, மலையாளம், கன்னடம், ஒடியா போன்ற மொழிப் படங்களில் நடித்துள்ளார்.

இவர் மத்தியப்பிரதேசத்தில் உள்ள ஜபல்பூரில் பிறந்தார். அங்கு உள்ள யூகோ வங்கியில் பணி புரிந்தார். மகாபாரதத் தொடரில் துரோணரின் மகன் அசுவத்தாமனாக நடித்ததே இவரின் முதல் திரை அறிமுகமாகும். தமிழ் கஜினி திரைப்படத்தில் ராம் , லட்சுமணன் என இரு பாத்திரத்தில் நடித்தார். கஜினியின் இந்திப் பதிப்பிலும் நடித்தார். இராஜமௌலியின் *சை* என்ற திரைப்படத்தின் மூலம் தெலுங்கு திரையுலகுக்கு அறிமுகமானார்.  2005ம் ஆண்டிற்கான பிலிம்பேர், சந்தோசம், நந்தி விருதுகளை *சை* படத்தில் சிறந்த எதிர் நாயகனாக நடித்ததற்காக பெற்றார்

### தமிழ்
* ஹரிதாஸ் -ஆதி
* மிரட்டல் 2012  - சூரி
* ராஜபாட்டை 2011
* பலே பாண்டியா 2010.
* அசல் (திரைப்படம்) 2010 
* சபரி (திரைப்படம்) 2007
* வாத்தியார் 2006
* தொட்டி ஜெயா 2005
* கஜினி 2005
* துறை

## மேற்கோள்கள்

## வெளி இணைப்புகள்
* 

பகுப்பு:இந்தித் திரைப்பட நடிகர்கள்
பகுப்பு:தெலுங்குத் திரைப்பட நடிகர்கள்
பகுப்பு:தமிழ்த் திரைப்பட நடிகர்கள்
பகுப்பு:1952 பிறப்புகள்
பகுப்பு:வாழும் மக்கள்
பகுப்பு:தென்னிந்திய பிலிம்பேர் விருதுகளை வென்றவர்கள்
பகுப்பு:தெலுங்கு மக்கள்
பிரமாணம்

இந்திய தத்துவத்தில் **பிரமாணங்கள்** (சமசுக்கிருதம்: प्रमाण, ) என்பது "சான்று", "அறிவுக்கான வழிமுறை" ஆகிய நேரடிப் பொருளுடையது. பண்டைக் காலத்திலிருந்தே இந்து, பௌத்தம், சமணம் ஆகிய சமயங்களில் பெரிய அளவில் விவாதிக்கப்பட்ட ஆய்வுத் துறையாக இது உள்ளது. இது ஒரு அறிவுக் கோட்பாடு என்பதுடன், மனிதர்கள் துல்லியமானதும் உண்மையானதுமான அறிவைப் பெற்றுக்கொள்வதற்கு நம்பத் தகுந்ததும் ஏற்புடையதுமான வழிமுறைகளை இது உள்ளடக்குகின்றது. சரியான அறிவைப் பெற்றுக்கொள்வது எப்படி, எவ்வாறு ஒருவர் அறிகிறார் அல்லது அறியாமல் இருக்கிறார், எந்த அளவுக்கு ஒருவர் அல்லது ஒரு பொருள் தொடர்பான அறிவைப் பெற்றுக்கொள்ள முடியும் போன்றவற்றுக்கான விடை காண்பதே பிரமாணத்தின் குறிக்கோள் ஆகும். ஆறு வகையான இத்தகைய வழி முறைகளைப் பற்றி இந்திய தத்துவ நூல்கள் பேசுகின்றன.

## ஆறு வழிமுறைகள்
# புலனுணர்வு - (பிரத்தியட்சம் - perception by the senses)
# உய்த்துணர்வு - (அநுமானம் - deduction or inference)
# உரைச்சான்று - (சப்தப் பிரமாணம் அல்லது ஆப்தவாக்கியம் - trustworthy testimony or revelation)
# ஒப்புநோக்கு - (உபமானம் - analogy or comparison)
# சூழ்நிலைசார் உய்த்துணர்வு - (அர்த்தாபத்தி - deduction or inference from circumstances)
# எதிர்மறைச் சான்று - (அனுபலப்தி - proof by the negative method)

எல்லாத் தத்துவப் பிரிவுகளுமே இந்த ஆறு முறைகளையும் ஏற்றுக் கொள்வதில்லை. பல தத்துவப் பிரிவுகள் இவற்றுள் சிலவற்றை மட்டும் ஏற்றுக்கொள்கின்றன. தத்துவப் பிரிவுகளிடையே வேறுபாடுகள் காணப்படுவதற்கு இதுவும் ஒரு முக்கியக் காரணமாகும்.

### புலனுணர்வு
புலனுணர்வு அல்லது பிரத்தியட்சம் என்பது நேரடியாகப் புலன்களினால் பார்த்து, கேட்டு, முகர்ந்து, தொட்டு அறிந்துகொள்வதைக் குறிக்கின்றது.

## மேற்கோள்கள்

பகுப்பு:இந்து மெய்யியல் கருத்துருக்கள்
மேரி அண்ட் மக்சு

**மேரி அண்ட் மக்சு** (ஆங்கிலம்: Mary and Max) என்பது 2009 இல் வெளிவந்த அசுத்திரேலிய களி-இயங்குபட முழு நீள ஆங்கிலத் திரைப்படம் ஆகும்.  இத் திரைப்படத்தை அடம் ஏலியற் எழுதி இயக்கினார்.  இது இரண்டு தொலைதூர கடித நண்பர்களுக்கு இடையேயான நட்பைப் பற்றியது ஆகும்.  இதன் மூலம் ஒர் உண்மைக் கதை ஆகும்.  இதில் நட்பு, தனிமை, கேலி, மனத்தளர்ச்சி, உடற் பருமன், மனக்கலக்கம், மதியிறுக்கம், வாழ்க்கையின் தெளிவற்ற நிலை, வாழ்வோட்டம் போன்ற கருப்பொருள்கள் எடுத்தாளப்பட்டுள்ளன.

பகுப்பு:ஆங்கிலத் திரைப்படங்கள்
பகுப்பு:இயங்கு படங்கள்
பகுப்பு:2009 திரைப்படங்கள்
பகுப்பு:அசுத்திரேலியத் திரைப்படங்கள்
பகுப்பு:உண்மை நிகழ்வுகளைத் தழுவிய திரைப்படங்கள்
மலேசிய ஐக்கிய ஆதரவு கட்சி

## வரலாறு
**மலேசியா யுனைட்டெட் பீப்பிள்ஸ் பார்ட்டி (MUPP)** அல்லது **பார்ட்டி பெர்சத்து சாசா மலேசியா (BERSAMA)** என்பது மலேசியாவின் ஒரு அரசியல் கட்சியாகும். இது முதலில் **பார்ட்டி டெமோக்ராட்டிக் செதியஹாட்டி குயாசா ராக்யாட் பெர்சத்து சபா (SETIA)** என்ற பெயரில் **1994ஆம் ஆண்டு** **ஷுஹைதின் லங்காப்பால்** **சபாவில்** நிறுவப்பட்டது.

SETIA ஒரு **புமிபுத்திரா மையப்படுத்தப்பட்ட தருணத்தை** கொண்டு எதிர்க்கட்சியாக உருவாக்கப்பட்டது, இது **உயிரியல் சமூகங்களின் நலனைப் பாதுகாக்க** விரும்பியது. இருப்பினும், இதன் உறுப்பினர்கள் **எல்லா இனத்தினருக்கும் திறந்திருந்தனர்**, மேலும் இதன் தலைமைப் பதவிகளில் **விதைவான சமூகங்களைச் சேர்ந்த நபர்கள்** இருந்தனர். இந்தக் கட்சி **சபா மாநில தேர்தல்களில்** போட்டியிட்டு, குறிப்பாக புறக்கணிக்கப்படும் சமூகங்களுக்கு **அரசியல் மற்றும் பொருளாதார அதிகாரமளிப்பதை** முன்னெடுத்தது.

**மார்ச் 23, 2011**, அன்று, கட்சி **மறுபெயரிடப்பட்டு** **பார்ட்டி பெர்சத்து சாசா மலேசியா (BERSAMA)** என மாற்றப்பட்டது, மேலும் இது **பெர்சமெஞ்சுண் மலேசியாவுக்கு** விரிவாக்கப்பட்டது. இந்த மாற்றம், கட்சியை **தேசிய அளவிலான அரசியல் அமைப்பாக** உருவாக்க, அதன் நோக்கங்களை **பிராந்திய பிரச்சினைகளிலிருந்து தேசிய அகவல்களுக்கு** விரிவாக்குவதற்கான முயற்சியாகும்.

## அரசியல் நிலை மற்றும் தாக்கம்
BERSAMA **பன்முக சமூக மற்றும் பன்முக பிராந்தியக் கட்சியாக** செயல்பட விரும்பியது, இது **சபா, சரவாக் மற்றும் பெர்சமெஞ்சுண் மலேசியாவுக்கிடையேயான** இடைவெளியை குறைப்பதற்காக முன்வந்தது. கட்சியின் கொள்கை கீழ்க்கண்டவற்றை முக்கியமாகக் கொண்டது:

* **தேசிய ஒற்றுமை** மற்றும் **எல்லா இனங்களுக்கும் சம உரிமை**.
* **புறக்கணிக்கப்பட்ட சமூகங்களை** (குறிப்பாக கிழக்கு மலேசியாவில்) **முன்னேற்றம் செய்வது**.
* **நல்ல நிர்வாகம்** மற்றும் **சமமான பொருளாதார நீதியை** உறுதிசெய்தல்.

விரிவாக்கத்திற்குப் பிறகு, BERSAMA **மலேசியாவின் முக்கிய அரசியல் கூட்டணிகளுக்கு மாற்றாக வளரவில்லை**, ஆனால் இது **சிறிய அரசியல் கட்சியாக** இருக்கிறது. மாநில மற்றும் பொதுத் தேர்தல்களில் போட்டியிட்டு, **சபா மற்றும் சரவாகிற்கு அதிக அரசியல் தன்னாட்சி** அளிக்கவும், **தேசிய ஒற்றுமையை உறுதி செய்யவும்** முயன்றுள்ளது.

## சமீபத்திய முன்னேற்றங்கள்
மலேசியாவின் முக்கிய அரசியல் தோரணத்தில் மிகப்பெரிய தாக்கத்தை ஏற்படுத்தாத போதிலும், இந்தக் கட்சி அரசியல் விவாதங்களில் தொடர்ந்து ஈடுபட்டு, அதன் ஆதரவாளர்களுக்கு நன்மை பயக்கும் கொள்கைகளை ஆதரிக்கிறது. தேர்தல் போட்டிகளிலும் அரசியல் கூட்டணிகளிலும் அதன் பங்கு, **மலேசியாவின் அரசியல் சூழலில் அதன் வளர்ச்சியை** பிரதிபலிக்கிறது.

## மேலும் காண்க

* மலேசிய ஒப்பந்தம்
* ஐக்கிய சபா கட்சி
* சபா மக்கள் கூட்டணி
* சபா முற்போக்கு கட்சி
* ஐக்கிய பாசோக்மோமோகான் கடாசான் மூருட் அமைப்பு

## மேற்கோள்கள்

## வெளி இணைப்புகள்

பகுப்பு:மலேசிய அரசியல் கட்சிகள்
முலை நீக்க அறுவை சிகிச்சை

**முலை நீக்க அறுவை சிகிச்சை** (கிரேக்கம்: மாசுடெக்டமி, *Mastectomy*, பொருள்: முலை + நீக்கம்)  முலைகளை அறுவை  மூலம் நீக்குகின்ற சிகிச்சை  ஆகும். இது ஒரு பெண் அல்லது ஆணின் ஒரு அல்லது இரு முலைகளையோ அவற்றின் பகுதியையோ அல்லது முழுமையாகவோ நீக்குவதைக் குறிக்கும். இந்த அறுவைச் சிகிச்சை பொதுவாக  மார்பகப் புற்றுநோய் சிகிச்சையின் அங்கமாக உள்ளது; சில நேரங்களில் புற்றுநோய் வருவதற்கு கூடிய தீவாய்ப்பு உள்ளதாக கருதப்படும் ஆண்களுக்கும் பெண்களுக்கும் வருமுன் சிகிச்சையாக இந்த அறுவை செய்யப்படுகிறது.   இதற்கு மாற்றாக சில நோயாளிகள், *கட்டி நீக்க அறுவை சிகிச்சை* எனப்படும் அறுவை மூலம்  புற்றுக்கட்டி உள்ள முலைத் திசுக்களையும் அதைச் சுற்றியுள்ள சிறிதளவு நல்ல திசுக்களையும் மட்டுமே நீக்கிக் கொள்வர்.  இவை இரண்டுமே மார்பகப் புற்றுநோய்க்கான, புற்றுள்ள பகுதியை மட்டுமே தாக்கும்,  *உள்ளிட சிகிச்சைகளாக* கருதப்படுகின்றன.  இவற்றிற்கு எதிராக உடலியக்கவியல் சார்ந்த   வேதிச்சிகிச்சை, இயக்கநீர் சீர்சிகிச்சை, அல்லது நோயெதிர்ப்பியல் சிக்கிச்சை முறைகள் உள்ளன. முலை நீக்கம் அல்லது கட்டி நீக்கத்துடன் துணை சிகிச்சையாக கதிரியக்க மருத்துவ சிகிச்சையும் அளிக்கப்படுகிறது.

ஆய்வுகளின்படி மார்பகப் புற்றுநோயை கண்டறிந்து சிகிச்சை எடுக்கும் முன்னரே மிகச்சிறு புற்றுநோய் இடமாறல் நேர்ந்துள்ள நோயாளிகளுக்கு முலை நீக்கமோ கட்டி நீக்கமோ பின்னாளில் இரண்டாம் நிலை புற்றுநோய்ப் பரவலைத் தடுக்க இயலாது எனக் கண்டறியப்பட்டுள்ளது.

பகுப்பு:மார்பகம்
பகுப்பு:பெண்கள் மருத்துவம்
பகுப்பு:அறுவை மருத்துவம்
பகுப்பு:புற்றுநோயியல்
எம்மெலீ டெ ஃபாரஸ்ட்

**எம்மெலீ சார்லட்-விக்டோரியா டெ ஃபாரஸ்ட் ** (*Emmelie Charlotte-Victoria de Forest*, பிறப்பு 28 பெப்ரவரி 1993; இயற்பெயர் **எம்மெலீ கங்ஸ்ட்ரோம்**, *Emmelie Engström*), ஒரு டேனியப் பாடகி ஆவார். 2013இல் சுவீடனின் மால்மொவில் நடந்த *யூரோவிசன் பாடல் போட்டி*யில் டென்மார்க் சார்பாக பங்கேற்று *கண்ணீர்த்துளிகள் மட்டுமே* எனப்பொருள்படும் *ஒன்லி டியர்டிராப்சு* என்ற பாடலின் மூலம் போட்டியில் வெற்றி பெற்றார்.

புகழ்பெற்ற யூனிவர்சல் மியூசிக் நிறுவனத்தில் மார்ச்சு 25, 2013இல் இணைந்த ஃபாரஸ்டின் முதற்தொகுப்பு *ஒன்லி டியர்டிராப்ஸ்* மே மாதம் வெளிவரவுள்ளது.
## மேற்சான்றுகள்

## வெளி இணைப்புகள்
* எம்மெலீ டெ ஃபாரஸ்ட் அலுவல் வலைத்தளம் 
* 
* எம்மெலீ டெ ஃபாரஸ்ட் முகநூலில்
* எம்மெலீ டெ ஃபாரஸ்ட் இன்ஸ்ட்டாகிராமில்

பகுப்பு:இசைக் கலைஞர்கள்
பகுப்பு:டேனிசியப் பாடகிகள்
பகுப்பு:1993 பிறப்புகள்
மழு

thumb|right|250px|மழுவாயுதம்
**மழு** என்பது சிவபெருமானின் ஆயுதங்களுள் ஒன்றாகும்.  தருகாவனத்து ரிஷிகளின் செருக்கினை அகற்ற, சிவபெருமான் சென்ற போது ரிஷிகள் தவவலிமையால் ஏவிய புலியை உரித்து ஆடை அணிந்து கொண்டதாகவும், கொல்ல ஏவிய மழுவினை தனது ஆயுதமாக ஏற்றுக்கொண்டதாகவும் சைவ நூல்கள் கூறுகின்றன.

மழுவை ஏந்துதல் சிவனுடைய அடையாளமாகவும், சிவவடிவங்களான வீரபத்தரர், பைரவர் போன்றோரின் அடையாளமாகவும் கூறப்பெறுகின்றன. 

சிவபெருமானின் உருவத் திருமேனிகளில் பின் இருகைகளில் ஒன்றில் இந்த ஆயுதத்தினை வைத்துள்ளார். சிவ வடிவங்களை அடையாளம் காண்பதற்கு இந்த ஆயுதம் பயன்படுகிறது.

சிவபெருமானின் ஆடைக்கும், பூசைப் பொருள்களுக்கும் உரியவரான சண்டிகேசுவரர் இந்த ஆயுதத்தினை கொண்டுள்ளார். 

## சைவத்தமிழ் இலக்கியங்களில்

:மறியுடை யான்மழு வாளினன் - திருப்பூந்துருத்தி 2

## காண்க
* பிநாகம்
* கட்வங்கம்

## ஆதாரம்


பகுப்பு:சிவபெருமானுடைய ஆயுதங்கள்
திருமூழிக்களம்

**திருமூழிக்களம்** என்பது 108 வைணவத் திருத்தலங்களில் ஒன்றாகும். நம்மாழ்வாரால் பாடல் பெற்ற இத்தலம் கேரள மாநிலத்தில் எர்ணாகுளம் மாவட்டத்தில் அமைந்துள்ளது.

அரித மகரிசி என்பவர் திருமாலைக் குறித்து இவ்விடத்தில் தவமிருந்து வேண்ட, மக்கள் கடைபிடிக்க வேண்டிய நெறிமுறைகளை போதிக்கும் ‘ஸ்ரீ ஸுக்தியை’ என்ற திருமொழியை இறைவன் அம்முனிவர்க்கு வழங்கினான். எனவே இவ்விடத்திற்கு திருமொழிக்களம் என்றும் எம்பெருமானுக்கு திருமொழிக்களத்தான் என்பதும் பெயராயிற்று. திருமொழிக்களம் என்பதே காலப்போக்கில் திருமூழிக்களமாயிற்று. இப்பெயரே தொன்னெடுங்காலமாய் விளங்கி வந்தபடியால் ஆழ்வார் பாசுரங்களிலும் திருமூழிக்களம் என்றே பயின்று வந்துள்ளது. இங்குள்ள இறைவன் கிழக்கு நோக்கி நின்ற திருக்கோலத்தில் திருமூழிக்களத்தான், அப்பன் ஸ்ரீஸுக்திநாதன் என்ற பெயர்களால் அழைக்கப்படுகிறான். இறைவி: மதுரவேணி நாச்சியார்.தீர்த்தம்: கபில தீர்த்தம்,பூர்ண நதி ஆகியன. விமானம்:சௌந்தர்ய விமானம் என்ற அமைப்பினைச் சேர்ந்தது. நம்மாழ்வாராலும், திருமங்கை ஆழ்வாராலும் 14 பாசுரங்களில் மங்களாசாசனம் செய்யப்பட்ட தலமாகும். இராமாயணத்தில் இலக்குவனுடன் பரதனும் சேர்ந்து வழிபட்ட தலமாகும். இத்தலத்திற்கு இலக்குவன் கோபுரம், மண்டபம்  போன்றவற்றை எழுப்பி பல திருப்பணிகள் செய்தான். இலட்சுமணனின் திருப்பணிக்குப் பிறகு இலட்சுமணனையே மூலவராக வைத்து வழிபாடியற்றத் தொடங்கினர் என்பது இங்கு சொல் வழக்கு.
 

## படத்தொகுப்பு

Image:Thirumoozhikalam2.jpg| கபில தீர்த்தம்
Image:Thirumoozhikalam3.jpg| சுத்தம்பலம் எனப்படும் சுற்று


## மேற்கோள்கள்

பகுப்பு:108 திவ்ய தேசங்கள்
பகுப்பு:எர்ணாகுளம் மாவட்டத்திலுள்ள விஷ்ணு கோயில்கள்
சூரிய குலம்

**சூரிய குலம்** என்று காசியப முனிவருக்கும் அதிதி தேவிக்கும் பிறந்த **விவஸ்வான்** என்ற பெயர் கொண்ட சூரியனின் வம்சாவளியினரைக் குறிப்பிடுகிறது . இந்து தொன்மவியலின் அடிப்படையில்  சூரியனுக்கும் சந்தியா தேவிக்கும்  வைவஸ்தமனு என்ற மகன் பிறந்தார் இவர் தான் மனுதரும சாத்திரம் இயற்றியவர். விவஸ்வான் என்கிற சூரியன் முதல் மனிதனாக அறியப்பெறுகிறார். இவருடைய பெயரனான இச்வாகுவின் வழி வந்த அரச வம்சம் சூரிய குலமாக அறியப்பெறுகிறது.

இந்த வம்சத்தில் பிறந்தவராக பகீரதனும், ராமரும் புகழ்பெற்றவர்கள். மகாபாரதப் போரில் பிரகதபாலன் என்பவரை அபிமன்யு கொல்ல இவ்வம்சம் அழிந்ததாக கூறுகின்றனர். சிலர் இவ்வம்சத்தில் மருத் என்பவர் பிழைத்து அவரால் வம்சம் தளைத்ததாகவும் நம்புவதுண்டு.

## ரகு வம்சம்
சூரியனின் மறுபெயரான ரகு என்பதிலிருந்து ரகு வம்சம் என்று இந்த வம்சம் அழைக்கப்பட்டிருக்கலாம் எனவும், தசரதனின் தாத்தாவான ரகு என்பவரின் வம்சம் என அடையாளம் செய்ய ரகு வம்சம் என்று அழைக்கப்படுக்கலாமெனவும் நம்பப்படுகிறது.

right|250px|பகிரத தவம்

## வம்ச பட்டியல்
* சூரியன்
* வைவஸ்தமனு
* இச்வாகு
* விகுட்சன்
* புரஞ்சயன்
* அனநேசு
* பிருது
* சாவஷ்தி
* குவலயாசுவன்
* யுவனாசுவன்
* மாந்தாதா
* அம்பரீஷன்
* புருகுச்சன்
* திரிசங்கு - புருகுச்சன் பேரன்
* அரிச்சந்திரன் - திரிசங்கின் மகன்
* ரோஹிதன்
* பாகுகன் -ரோஹிதன் பரம்பரை
* சகரன்
* அசமஞ்சன்
* அம்சுமான்
* பகீரதன்
* அஸ்தமகன்
* மூலகன்
* கட்வாங்கன்
* தீர்கபாகு
* ரகு - தசரதனின் தாத்தா
* அஜன் -தசரதனின் தந்தை 
* தசரதன்
* இராமர்
* லவன்
* குசன்
* இரணியநாபன்
* புஷ்யன்
* பிரகதபாலன்

தமிழகத்தில் வரலாற்று கால மெய்கீர்த்திகள் சோழரை சூர்ய வம்சம் என்றாலும் இந்து மத புராணங்களோ சேரர், சோழர், பாண்டியர் போன்ற மூவேந்தர்களையும் சந்திர வம்சம் என்றே கூருகின்றன. ஆனால் கலிங்கத்துப்பரணியில் வரும் சோழர் வம்ச வர்ணனை சோழர்களின் முன்னோர்களாக சூர்ய வம்ச மன்னர்களையே குறிப்பிடுகின்றன. அறந்தாங்கி தொண்டைமான்கள் மற்றும் பாலையவனம் பாளையம் வணங்காமுடிப் பண்டாரத்தார்கள் தங்கள் குலம் சூரியகுலம் என்று குறிப்பிட்டுக்கொள்கின்றனர். 

## காண்க
* இராமாயணம்
* சந்திர குலம்      
*அக்கினி குலம்

## கருவி நூல்
* இராமாயணம்
*இரகு வம்சம்

## ஆதாரம்
 

## வெளி இணைப்புகள்

பகுப்பு:இந்து தொன்மவியல்

பகுப்பு:இராமாயணம்
பகுப்பு:சத்திரிய சமூகங்கள்
திருவண்பரிசாரம்

**திருவண்பரிசாரம்** அல்லது **திருப்பதிசாரம்** என்பது 108 வைணவத் திருத்தலங்களில் ஒன்றாகும்.  நம்மாழ்வாரால் பாடல் பெற்ற இத்தலம் நாகர்கோவிலிலிருந்து திருநெல்வேலி செல்லும் வழியில் சுமார் 2 மைல் தூரத்தில் உள்ளது. இத்தலத்தின் இறைவன் ஏழு முனிவர்களால் சூழப்பட்டு காட்சி தருகிறார். இலக்குமிதேவி ஆனந்தமடைந்து திருமாலின் திருமார்பில் நித்திய வாசம் செய்ததால் இத்தலத்தில் திருமால் திருவாழ்மார்பன் என்றழைக்கப்படுகிறார் என்பது ஐதீகம். திருவாகிய இலக்குமி பதியாகிய திருமாலை சார்ந்து இந்த ஊரில் தங்கியதால் இவ்வூர் திருப்பதிசாரம் என அழைக்கப்படுகிறது. இதனால் இக்கோவிலில் இறைவிக்குத் தனிக் கோயில் இல்லை. இறைவன்:திருவாழ்மார்பன். இறைவி கமலவல்லி நாச்சியார். தீர்த்தம்:லட்சுமி தீர்த்தம். விமானம்:இந்திர கல்யாண விமானம் என்ற அமைப்பினைச் சேர்ந்தது.

இங்கு கருவறையில் திருவாழ்மார்பன்  ஏழு அடி உயரத்தில் நான்கு கரங்களுடன் சங்குசக்கர தாரியாக வலது காலை மடக்கியும் இடதுகாலை தொங்க விட்டும் அமர்ந்த கோலத்தில் கிழக்கு நோக்கி கழுத்தில் லட்சுமி உருவம் பொறிக்கப்பட்ட பதக்கத்துடன் காட்சியளிக்கிறார். இத்தலத்தின் மூலவர் கடுகு, சர்க்கரை மற்றும் மலைதேசத்து மூலிகைகளால்  செய்யப்பட்டுள்ளதால் (சூடிப்புனையப் பட்டுள்ளதால்) இவருக்கு திருமஞ்சனம் (அபிசேகம்) கிடையாது. இத்தலம் நம்மாழ்வாரின் தாய் திருவுடையநங்கை பிறந்த தலமாகும். குலசேகர ஆழ்வார் பொ.ஊ. 8 ஆம் நூற்றாண்டில் இத்தலத்தைப் புதுப்பித்து இறைவனுக்கு வாகனம். கோயில் மதில் போன்ற திருப்பணிகள் பலவும் செய்து, கொடிக்கம்பத்தையும் நிர்மாணித்து விழா செய்துள்ளார். நம்மாழ்வார் குழந்தையாகத் தவழ்ந்துள்ளது போன்ற மிக அழகிய சிலை ஒன்று இத்தலத்தில் உள்ளது. நம்மாழ்வாரால் மட்டும் ஒரே ஒரு பாசுரத்தில் பாடல் பெற்ற தலமாகும்.

*வருவார் செல்வார் பரிவாரத்திருந்த என்

திருவாழ் மார்வற்கு என்திறம் சொல்லார்-செய்வதென்

உருவார் சக்கரம் சங்கு சுமந்திங்கும் மோடு

ஒருபாடுழல்வான் ஓரடியாணுமுள னென்றே* - நம்மாழ்வார்

## கோயில் அமைப்பு

இக்கோயிலில் கருவறை அர்த்தமண்டபம், மகாமண்டபம், ஒற்றைக் கல்மண்டபம் ஆகிய மண்டபங்களைக் கொண்டு உள்ளது. இங்கு விமானம் இந்திர கல்யாண விமான அமைப்பைச் சார்ந்தது. கோயில் கருவறையின் வலது பக்கம் இராமர், சீதை, அனுமன், இலட்சுமணன் ஆகியோருக்கு தனிச் சன்னிதிகள் அமைக்கப் பட்டுள்ளன. கருவறையின் இடப்பக்கம் விஷ்வசேனர், நடராஜர் மற்றும் நம்மாழ்வார் சன்னதிகள் அமைந்துள்ளன. கருவறைச் சுற்றில் கன்னி மூல விநாயகர் உள்ளார்.  கோயிலுக்கு வெளியே 40 அடி உயரமுள்ள கொடிமரம் உள்ளது. கொடிமரத்தின் பக்கத்தில் பெரிய பலிபீடமும், கோயிலுக்கு வெளியே சோமதீர்த்தம் உள்ளது. கோயிலின் வெளியே வடக்குப்பகுதியில் உடையநங்கையார் அவதரித்த பகுதியுள்ளது. நம்மாழ்வாரின் தாயாரின் இந்த வீடானது இப்போது ஒரு பஜனை மடமாக உள்ளது்.

## மேற்கோள்கள்

## வெளியிணைப்புகள்
* http://temple.dinamalar.com/New.php?id=81
* http://www.kamakoti.org/tamil/2divya186.htm

பகுப்பு:108 திவ்ய தேசங்கள்
பகுப்பு:கன்னியாகுமரி மாவட்டத்திலுள்ள பெருமாள் கோயில்கள்
திருப்புலியூர்

**திருப்புலியூர்** அல்லது **புலியூர்** என்பது 108 வைணவத் திருத்தலங்களில் ஒன்றாகும். நம்மாழ்வார் மற்றும் திருமங்கையாழ்வாரால் பாடல்பெற்ற இத்தலம் கேரள மாநிலத்தில், ஆலப்புழா மாவட்டத்தில் (குட்டநாடு) அமைந்துள்ளது. இறைவன் மாயபிரான் என்ற பெயருடன் கிழக்கு நோக்கி நின்ற திருக்கோலத்தில் காட்சி தருகிறார். இறைவி: பொற்கொடி நாச்சியார். தீர்த்தம்: பிரஞ்ஞா சரசு எனப்படும் பூண்சுனைத் தீர்த்தம். விமானம் புருசோத்தம விமானம் எனும் அமைப்பைச் சேர்ந்தது. இத்தலம்	பஞ்ச பாண்டவர்களுள் பீமனால் புதுப்பிக்கப்பட்டது. இவ்விடத்திலிருந்து பீமன் திருமாலைக் குறித்து தவம் புரிந்த்தால் இத்தலம் பீமச் சேத்திரம் எனவும் அழைக்கப்படுகிறது. இதன் கருவறை வட்டவடிவமான அமைப்பில் கட்டப்பட்டுள்ளது.

## மேற்கோள்கள்

பகுப்பு:108 திவ்ய தேசங்கள்
பகுப்பு:ஆலப்புழை மாவட்டத்திலுள்ள விஷ்ணு கோயில்கள்
திருநாவாய் நவ முகுந்தன் கோயில்

**திருநாவாய் நவ முகுந்தன் கோயில்** என்பது 108 வைணவத் திருத்தலங்களில் ஒன்றாகும். திருமங்கையாழ்வார், நம்மாழ்வாரால் பாடல் பெற்ற இத்தலம் கேரள மாநிலம் மலப்புறம் மாவட்டத்தில் திருநாவாய் என்ற ஊரில் அமைந்துள்ளது. இத்தலத்தில் திருமாலைக் குறித்து 9 யோகிகள் தவம் செய்ததாகவும் அதனால் இத்தலம் நவ யோகித்தலம் என்று அழைக்கப்பட்டு காலப்போக்கில் நாவாய் தலம் என்றாகி தற்போது திருநாவாய் என்று அழைக்கப்படுகிறது. இறைவன் நவமுகுந்தன் என்ற பெயரில் கிழக்கு நோக்கிய திருக்கோலத்தில் முழங்காலுக்கு கீழான பகுதிகள் பூமிக்கடியில் சென்ற நிலையில்  வேறெங்கும் காண முடியாத கோலத்தில் காட்சி தருகிறார். இறைவி: மலர்மங்கை நாச்சியார். விமானம் வேதவிமானம் என்ற வகையைச் சேர்ந்தது. இக்கோவிலில் மாமாங்கத் திருவிழா வெகு விமரிசையாகக் கொண்டாடப்படுகிறது. 18ஆம் நூற்றாண்டில் திப்பு சுல்தானாலும் 1921-ல் மாப்பிள்ளைக் கலகம் நடந்த போதும் இக்கோவில் தாக்குதலுக்கு உள்ளானது. இத்தலம் கஜேந்திரனால் வழிபடப்பட்ட தலமாகும். திருமங்கையாழ்வாரால் இரண்டு பாசுரங்களும், நம்மாழ்வாரால் 11 பாசுரங்களும் பாடல் பெற்ற தலம் இதுவாகும்.

## பித்ரு க்ஷேத்திரம்
துவாபர யுகத்தில் கிருஷ்ணர் பஞ்சபாண்டவருடன் சேர்ந்து இத்திருத்தலத்தில் பித்ரு பூஜை செய்துள்ளார். ஆடி அமாவாசையில் ஆயிரக்கணக்கான பக்தர்கள் இத்திருத்தலத்திற்கு அருகிலுள்ள பாரத புழை நதியில் நீராடி பித்ரு பூஜைகளைச் செய்கின்றனர்.

## ஓவியங்கள்
பழைமையான பல ஓவியங்கள் இத்திருத்தலத்தில் உள்ளன

## அமைவிடம்
சென்னை - கள்ளிக்கோட்டை ரயில் மார்க்கத்தில் திருநாவாய் ரயில் நிலையம் அமைந்துள்ளது. கேரளாவின் பாலக்காட்டிலிருந்தும் திருநாவாய் செல்ல பேருந்துகள் உள்ளன.

## பாசுரம்

## மேலும் காண்க
* 108 சிவன் கோயில்கள்
* வைரங்கோடு பகவதி கோயில்

## மேற்கோள்கள்

## வெளி இணைப்புகள்
*http://temple.dinamalar.com/New.php?id=108

பகுப்பு:கேரள வரலாறு
பகுப்பு:108 திவ்ய தேசங்கள்
பகுப்பு:மலப்புறம் மாவட்டத்திலுள்ள விஷ்ணு கோயில்கள்
பகுப்பு:மலப்புறம் மாவட்டத்திலுள்ள சிவன் கோயில்கள்
பகுப்பு:108 சிவன் கோயில்கள்
அ. கன்னியாகுமாரி

**அவசரளா கன்னியாகுமாரி** (*A. Kanyakumari*) தென்னிந்தியாவைச் சேர்ந்த வயலின் இசைக் கலைஞர் ஆவார். கர்நாடக இசையில் உள்ள 72 மேளகர்த்தா ராகங்களின் ஜன்ய ராகங்கள் ஆயிரக்கணக்கில் உள்ளன. **அன்னமைய்யா** என்பவரின் இதுவரை இசை வடிவம் பெறாத ஏழு பாடல்களுக்கு, இசை அமைத்தபோது புதிய ஏழு ஜன்ய ராகங்களைக் கண்டுபிடித்துள்ளார். திருமலையில் உள்ள ஏழுமலைகளும் **சப்தகிரி** என்று அழைக்கப்படுவதால் அதன் மீது பற்று கொண்ட கன்யாகுமாரி தான் கண்டுபிடித்த புதிய ஏழு ஜன்ய ராகங்களுக்கு அம்மலைகளின் பெயரையே வைத்துவிட்டதாக அறியப்படுகிறது.

## ஆரம்பகால வாழ்க்கை
இவரின் சொந்த ஊர், ஆந்திரப் பிரதேச மாநிலத்திலுள்ள விஜயநகரம் எனும் நகரமாகும். பெற்றோர்: அவசரள இராமரத்னம், ஜெயலட்சுமி. புகழ்பெற்ற இசைக் கலைஞர்களாகிய இவதுரி விஜேச்வர ராவ், எம். சந்திரசேகரன்,  எம். எல். வசந்தகுமாரி ஆகியோரிடம் கன்னியாகுமாரி இசையினைக் கற்றார்.

## தொழில் வாழ்க்கை
கன்னியாகுமாரி 40 ஆண்டுகளுக்கும் மேலாக இசைப் பணியாற்றி வருகிறார். தான் தனியாக வாசிக்கும்போதும், மற்ற வயலின் இசைக் கலைஞர்களுடன் இணைந்து வாசிக்கும்போதும் புதுமைகள் பலவற்றை புகுத்தி இசை நிகழ்ச்சிகளை வழங்குகிறார். வாத்திய லஹரி எனும் பெயரில் வயலின், வீணை, நாதசுவரம் எனும் 3 இசைக் கருவிகள் பங்குகொள்ளும் இசை நிகழ்ச்சியை வழங்கியுள்ளார்.

## பெற்ற சிறப்புகள்
*இவரை முதல்தர கலைஞராக அகில இந்திய வானொலி அங்கீகாரம் செய்தது.
*லிம்கா சாதனைப் புத்தகம் 2004, இவரை சிறந்த சாதனையாளராக தெரிவு செய்தது.
*கன்யாகுமாரியின் வயலினிசை, கன்னியாகுமரி தெய்வத்தின் ‘எப்போதும் மின்னும் வைர மூக்குத்தி’ போன்றிருப்பதாக பிரபல இசை விமர்சகர் சுப்புடு பாராட்டியிருந்தார்.

## பயிற்றுவித்தல்
கன்யாகுமாரி இந்தியாவிலும் வெளிநாடுகளிலும் எண்ணற்ற மாணவர்களை உருவாக்கியுள்ளார். பயிற்றுவிப்பு காணொளிக் குறுந்தகடுகளையும் இவர் வெளியிட்டுள்ளார்.

## பெற்றுள்ள விருதுகளும் பட்டங்களும்
*கலைமாமணி, வழங்கியது: தமிழ்நாடு அரசு
*உகாதி புரஸ்கார், வழங்கியது: ஆந்திர மாநில அரசு
*மேரிலன்ட் மாகாணத்தின் (ஐக்கிய அமெரிக்கா) மதிப்புறு குடியுரிமை
*டி டி கே விருது, வழங்கியது: மியூசிக் அகாதெமி, சென்னை
*ஆசுதான விதூசி, வழங்கியது: சிருங்கேரி சாரதா பீடம்
*ஆசுதான விதூசி, வழங்கியது: அகோபில மடம்  
*ஆசுதான விதூசி, வழங்கியது: அவதூட பீடம்
*சப்தகிரி சங்கீத வித்வான்மணி, வழங்கியது: ஸ்ரீ தியாகராஜ விழாக் குழு,  திருப்பதி
*தனுர்வீணா பிரவீணா பட்டம், வழங்கியவர்: எம். எஸ். சுப்புலட்சுமி 
*சங்கீத கலா நிபுணா பட்டம், 2002 ; வழங்கியது: மயிலாப்பூர் பைன் ஆர்ட்ஸ் கிளப் 
*சங்கீத நாடக அகாதமி விருது, 2003
* விஸ்வ கலா பாரதி பட்டம், 2013; வழங்கியது: பாரத் கலாச்சார்
*சங்கீத சூடாமணி விருது, 2012 வழங்கியது: ஸ்ரீ கிருஷ்ணகான சபா, சென்னை
*பத்மசிறீ விருது, 2015 
* சங்கீத கலாநிதி விருது, (2016)
* இசைப்பேரறிஞர் விருது, (2019)

## மேற்கோள்கள்


## வெளியிணைப்புகள்
*கன்யாகுமாரியின் அதிகாரப்பூர்வ இணையதளம்.
*The Saptha Giris, Lec Dem by Kumari Kanyakumari
*இந்து நாளிதழ் வயலின் இசை கலங்கரை விளக்கம்- பார்த்த நாள்-07/12/2013

பகுப்பு:கருநாடக இசை வயலின் கலைஞர்கள்
பகுப்பு:இந்திய வயலின் கலைஞர்கள்
பகுப்பு:சங்கீத நாடக அகாதமி விருது பெற்றவர்கள்
பகுப்பு:சங்கீத சூடாமணி விருது பெற்றவர்கள்
பகுப்பு:வாழும் மக்கள்
பகுப்பு:பத்மசிறீ விருது பெற்ற கருநாடக இசைக் கலைஞர்கள்
திருச்செங்குன்றூர்

**திருச்செங்குன்றூர்** என்பது 108 வைணவத் திருத்தலங்களில் ஒன்றாகும்.  நம்மாழ்வாரால் பாடல் பெற்ற இத்தலம் *திருச்சிற்றாற்று மகாவிஷ்ணு கோயில்* எனவும் அழைக்கப்படுகிறது. கேரள மாநிலம் ஆலப்புழை மாவட்டத்தில் அமைந்துள்ள இத்தலம்  மகாபாரதத்தில் பஞ்ச பாண்டவர்களுள் தருமரால் கட்டப்பட்ட தலம் எனக் கருதப்படுகிறது. மகாபாரதப் போரில் துரோணாச்சாரியாரைக் கொல்வதற்காகத் தருமன் பொய் சொன்னதை எண்ணி, மனம் வருந்தி போர்முடிந்த பிறகு இத்தலத்தில் வந்து மன அமைதிக்காக தவமிருந்ததாகவும், அப்போது சிதலமடைந்திருந்த இத்தலத்தை தருமன் புதுப்பித்ததால் இத்தலத்தையும் இங்குள்ள எம்பெருமானையும் தர்மனே நிர்மாணம் செய்தாரெனவும் கருதப்படுகிறது. இக்கோயிலின் இறைவன் மேற்கு நோக்கி நின்ற திருக்கோலத்தில் இமையவரப்பன் என்ற பெயருடன் காட்சி தருகிறார். தருமன் இங்கு வருவதற்குப் பல்லாண்டு முன்பே இத்தலம் சிறப்புற்றிருந்தது எனலாம். இமையவர்கள் (தேவர்கள்) இங்கே குழுமியிருந்து திருமாலைக் குறித்து தவம் புரிந்தனர் என்றும் அவர்களுக்கு திருமால் இவ்விடத்து காட்சி தந்ததால் “இமையவரப்பன்” என்ற பெயர் இறைவனுக்கு உண்டாயிற்றென்றும் செவிவழிச் செய்திகளாகவே அறியமுடிகிறது. இறைவி:செங்கமலவல்லி. தீர்த்தம்: சிற்றாறு. விமானம்: ஜெகஜோதி விமானம் என்ற அமைப்பினைச் சேர்ந்தது. நம்மாழ்வாரால் மட்டும் 10 பாசுரங்களில் பாடல்பெற்றுள்ளது.

## மேற்கோள்கள்

பகுப்பு:108 திவ்ய தேசங்கள்
பகுப்பு:ஆலப்புழை மாவட்டத்திலுள்ள விஷ்ணு கோயில்கள்
பிரம்மாஸ்திரம்

**பிரம்மாஸ்திரம்** என்பது இந்து தொன்மவியலில் வலிமைமிக்க ஆயுதமாக சொல்லப்படுவதாகும். இந்த ஆயுதம் படைப்பின் கடவுளான பிரம்மனை நோக்கி தவமிருந்து பெறுவதாகவும் நம்பப்படுகிறது. இந்த வகை ஆயுதமானது எய்யும் நபர்கள் மந்திரங்களை உச்சரித்து சாதாரண அம்பினை பிரம்மாஸ்திரமாக மாற்றி எய்வதாகவும், தர்பை புல்லைக் கூட பிரம்மாஸ்திர மந்திரத்தினால் பிரம்மாஸ்திரமாக மாற்றாலாம் என்று சொல்லப்பட்டுள்ளது.

## புராணங்களில் பிரம்மாஸ்திரம்
இராவணனின் மகன் அதிகாயனை இலக்குமணன் பிரம்மாஸ்திரம் எய்தி கொன்றதாக இராமாயணம் கூறுகிறது. அத்துடன் இராவணனின் மகனான இந்திரஜித் பிரம்மாஸ்திரம் எய்து அனுமனை கட்டுட்டு இராவண சபைக்கு கொண்டுவந்ததாகவும் இராமாயணம் கூறுகிறது.

மகாபாரத இதிகாசத்தில், குருச்சேத்திரப் போரின் இறுதியில் அசுவத்தாமன், அபிமன்யு மனைவியின் கருப்பையில் குடியிருந்த, பாண்டவர்களின் குலக்கொழந்தான  பரிட்சித்துவை  கொல்ல வேண்டி பிரம்மாஸ்திரத்தை செலுத்தினான். 

பிரம்மாஸ்திரத்தை செலுத்த தெரிந்தவர்கள், அதனை மீண்டும் திருப்பி அழைக்கும் மந்திரம் தெரிந்திருக்க வேண்டும். அருச்சுனனுக்கு தெரிந்த இம்மந்திரம், அசுவத்தாமனுக்கு தெரியாத காரணத்தினால், தனது நெற்றியில் இருந்த மணியை இழந்தான்.

## கருவி நூல்
#இராமாயணம்
#மகாபாரதம்

## ஆதாரங்கள்


## வெளி இணைப்புகள்

பகுப்பு:இந்து தொன்மவியல் ஆயுதங்கள்
பிநாகம்

**பிநாகம்** என்பது சிவபெருமானுடைய வில்லின் பெயராகும். இதனால் சிவபெருமான் *பிநாகபாணி* என்று வழங்கப்பெறுகிறார்.  இவ்வில்லானது திரிபுர சம்ஹாரத்தில் மேருமலையை வில்லாக வளைத்து மாற்றியதாக நம்பப்படுகிறது.

=தொன்மக் கதை=

## கன்வ முனிவர் தவம்
கன்வ முனிவர் என்பவர் பிரம்மாவை நோக்கி தவமிருந்தார். அவருடைய தவக்காலத்தில் அவர்மீது புற்றும், புற்றின் மீது மூங்கில் செடியும் வளர்ந்தன‌. கன்வ முனிவரின் தவபயனால் பிரம்மா முனிவரின் தவத்தினை ஏற்று வரம் தந்தார்.

## விற்களின் தோற்றம்
முனிவரின் தவக் காலத்தில் வளர்ந்த மூங்கிலினைக் கொண்டு பிரம்மா பிநாகம் மற்றும் சாரங்கம் எனும் நிற்களை உருவாக்கினார்.  இவற்றில் பிநாகம் வில்லை சிவபெருமானுக்கும், சாரங்கம் வில்லை திருமாலுக்கும் தந்தார்.

## போட்டி
சிவதனுசான பிநாகம், திருமாலின் சாரங்கம் என இரண்டில் எது சிறந்தது என தேவர்களுக்கு கேள்வி எழுந்தது. அதனால் திருமாலும், சிவபெருமானும் தங்கள் வில்லோடு போட்டியிட்டனர். அப் போட்டியில் சிவபெருமானின் கரவலிமை தாங்காமல் பிநாகம் பின்னப்பட்டது.  போட்டி முடிந்ததும் பிநாகம் தேவரதருக்கு அளிக்கப்பட்டது. இந்த தேவரதர் வம்சம் சிவதனுசை பாதுகாத்து வந்தனர். இறுதியாக சிவதனுசு தேவரதரின் வம்சமான ஜனகரிடம் இருந்தது.

## இராமர்
விதேஹ ராஜாக்கள் வம்சத்திலே வந்த ஜனகரின் கைகளுக்கு வந்தது. ஜனகரின் மகளான சீதையின் சுயம்வரத்தில் சிவதனுசான பிநாகத்தின் நாணேற்றும் போட்டி நடந்தது. அப்போட்டியில் இராமரின் கைகளால் வில் பூட்டப்படும் போது உடைந்தது. 

thumb|கோபுரச் சுதைச் சிற்பத்தில் சிவபெருமான் பீநாகத்துடன் திரிபுரம் எரிக்கச் செல்லுதல்

=இலக்கியத்தில்=
:வியலாய்க் கொண்ட தென்னென்றேன் 
::விளங்கும் பிநாக மவைமூன்று - திருவருட்பா (பாடல் எண் - 1814)

=காண்க=

=ஆதாரங்கள்=


பகுப்பு:சிவபெருமானுடைய ஆயுதங்கள்
பகுப்பு:கையாற்றல் கருவிகள்
சாரங்கம்

**சாரங்கம்** என்பது திருமால் வில்லின் பெயராகும். இதனை ஏந்தியமையால் திருமால் சாரங்கன் என்றும், சாரங்கபாணியென்றும் அறியப்பெறுகிறார். ஆழ்வார்களில் ஒருவரான திருமங்கையாழ்வார் சாரங்கத்தின் அம்சமாக அறியப்பெறுகிறார். 

**சார்ங்கம்** என்பது மஹாவிஷ்ணுவின் கையில் உள்ள வில்.  சங்க-சக்ர-கதா-பத்ம ஆயுதங்களைச் சதுர்புஜங்களில் தரித்தவர் இந்த நாலோடு  ஐந்தாக வில்லும் சேர்த்தே **பஞ்சாயுத ஸ்தோத்ரம்** மற்றும்  **தாழாதே சார்ங்கம் உதைத்த சரமழைபோல்** என ஆண்டாள் திருப்பாவையிலும் குறிப்பிடப்படுகின்றது.
## காண்க
கும்பகோணம் சாரங்கபாணி சுவாமி கோயில்
## ஆதாரங்கள்


பகுப்பு:திருமாலின் ஆயுதங்கள்
பகுப்பு:கையாற்றல் கருவிகள்
மடப்புரம் (சிவகங்கை)

**மடப்புரம்** (Madappuram) என்ற கிராமமானது, தமிழ்நாடு சிவகங்கை மாவட்டம்,  திருப்புவனம்  வட்டம்,  திருப்புவனம் ஊராட்சி ஒன்றியத்தில் உள்ளது.

## இவ்வூரின் சிறப்பு
இவ்வூரில் பத்திர காளியம்மன் திருக்கோயில் என்ற அம்மன் கோயில் அமைந்துள்ளது.

## மேற்கோள்கள்

## வெளி இணைப்புகள்
* பத்திர காளியம்மன் திருக்கோயில் மடப்புரம் தினமலர்
* விக்கிமேப்பியாவில் மடப்புரம் அமைவிடம்
பகுப்பு:சிவகங்கை மாவட்டத்திலுள்ள கிராமங்கள்
கபால மோட்சம்

கபாலம் எனில் தலை. மோட்சம் எனில் வாழ்க்கை எனும் தொடர் சக்கரத்திலிருந்து விடுதலை பெற்று, மீண்டும் பிறப்பில்லா பெருவாழ்வு எனும் வீடுபேறு அடைதல். இந்துத் தொன்மவியலில் இவ்வுலக வாழ்விலிருந்து வெளியேற முடிவு செய்த துறவிகள், யோகிகள், ஞானிகள் மற்றும் தவசிகள் தங்களின் சட உடலை இவ்வுலகிலே விட்டுவிட்டு, தங்களின் உயிர் சக்தி என்ற பிராணனை (ஆத்மா) உச்சந்தலையில்  உள்ள  *பிரம்மரந்திரம்*என்ற துவாரம் வழியாக வெளியேற்றுவதே **கபால மோட்சம்** எனப்படும்.

## கபால மோட்சம் குறித்தான விளக்கங்கள்
இந்த நிகழ்வின் போது கபாலம் வெடித்து **பிரம்மரந்திரம்** என்ற துவாரம் திறந்து கொண்டு பிராணசக்தி வெளியேறி, ஞானியின் பிராணன்  பிரம்மத்திடம் ஐக்கியமாகி விடுகிறது. இதனை விதேக முக்தி என்பர். பின் ஞானிக்கு பிறப்பில்லை, என்றும் பேரானந்தத்துடன் பிரம்ம நிலையை (பிரம்ம சாயுட்சம்) அடைந்து விடுகிறார்.

மூலாதார சக்கரத்திலிருந்து, சுசும்ன நாடி மேலே எழுந்து கபாலத்தினை துளைத்துக் கொண்டு  பிராணசக்தி என்ற உயிர்ச்சக்தி பிரம்மரந்திரம் வழியாக மேலே வெளியேறிச் செல்வதே கபால மோட்சம் என  சுவாமி சின்மயானந்தா கூறுவார்.

கபால மோட்சம் குறித்து கடோபநிடதம் விரிவாக கூறுகிறது. ஒரு சீவன் பிறக்கும் போது பிராணன் உச்சந்தலையில் உள்ள பிரம்மரந்திரம் எனும் துளை வழியாக சட உடலில் குடிகொண்டதால், பிராணன் இந்த சட உடலை விட்டு நீங்கும் போது, அது முன்னர்  வந்த வழியான உச்சந்தலையில் உள்ள பிரம்மந்திரம் வழியாக மீண்டும் வெளியேற  வேண்டும்.  உடலின் வேறு துவாரங்கள் வழியாக பிராண சக்தி வெளியேறினால், அந்த சீவன் மீண்டும் மறு பிறப்பு எடுத்து வாழ்க்கை எனும் துன்பக் கடலில் உழன்று கொண்டே இருக்க வேண்டியது என கடோபநிடதம் கூறுகிறது. 
 
பல ஞானிகள் தங்களின் உயிர் பிரியும் காலத்தை நாள் மற்றும் நேரத்துடன் முன் கூட்டியே சொல்லும் திறன் உடையவர்கள். உடலிருந்து உயிர் பிரியும் நேரத்தில் தியானநிலையில் அமர்ந்து கொண்டு, பிராணசக்தியை கபாலத்தில் உள்ள  “பிரம்மரந்திரம்”  எனும் உள்ள துவாரம் வழியாக  மேலே கொண்டு வந்து வெளியே விட்டு விடுவார்கள்.

மரபுப்படி, நோய்வாய்ப்பட்டு இறக்கும் தருவாயில் உள்ள  துறவிகளின் தலையில் தேங்காயைகள் உடைத்து, பிராண சக்தியை ”பிரம்மந்திரம்” வழியாக வெளியேற்றுவார்கள். சட உடலை விட்ட ஞானியின் உடலை தியானநிலையில் அமர வைத்து சமாதி எழுப்பி, சமாதியின் மீது சிவலிங்கம் பிரதிட்டை செயவர். வைணவ துறவி என்றால்  துளசி செடியை நட்டு வளர்ப்பர். மேலும் சமாதியைச் சுற்றி பூந்தோட்டம் அமைப்பர். துறவி சமாதி அடைந்த நாளை நினைவு கூறும் வகையில் குருபூசை விழா நடத்துவர். மேலும் துறவிகளின் சட உடலை எரிப்பதில்லை, படுக்கை நிலையில் கிடத்தி புதைப்பதும் இல்லை, தியான நிலையில் அமர்த்தி சமாதி கட்டுவர்.

## ஆதாரங்கள்
* Indian Heritage
* பகவத்கீதை, அத்தியாயம் இரண்டு, சுலோகம் 71 மற்றும் 72. 
* கடோபநிடதம், இரண்டாவது அத்தியாயம், இரண்டாவது வல்லி, சுலோகங்கள் 1,3 மற்றும் 4

## வெளி இணைப்புகள்
* http://www.indian-heritage.org/articles/crk4.html

பகுப்பு:இந்து மெய்யியல் கருத்துருக்கள்
அதிகாயன்

**அதிகாயன்** என்பவர் இராவணன், தான்யமாலினி தம்பதிகளின் மகனாவார். இராமன் - இராவணன் போரில் முன்னணித் தளபதிகளான திரிசிரன், மகோதரன், நராந்தகன், தேவாந்தகன் போன்றோர் மாண்ட பிறகு அதிகாயனே இராவணப் படைக்கு தலைமையேற்றான். பிரம்மாவை நோக்கி தவமிருந்து கவசமும், தங்க ரதமும் பெற்றான். இவன் இலட்சுமணன் எய்த பிரம்மாஸ்திரத்தினால் இறந்தான்.

## காண்க
* இராமாயணம்
* அசுரர் குலம்

## ஆதாரங்கள்


பகுப்பு:இராமாயணக் கதைமாந்தர்கள்
பகுப்பு:அரக்கர்கள்
சமதா கட்சி

**சமதா கட்சி** என்பது இந்திய அரசியல் கட்சிகளுள் ஒன்றாகும். 1994 ஆம் ஆண்டில் ஜனதா தளம் கட்சியில் இருந்து பிரிந்த ஜார்ஜ் பெர்னான்டஸ் மற்றும் நிதீஷ் குமார் ஆகியோர் இக்கட்சியைத் தொடங்கினர். 1996 ஆம் ஆண்டு நடைபெற்ற இந்திய மக்களவைக்கான பொதுத்தேர்தலில் பாரதிய ஜனதா கட்சியுடன் இணைந்து போட்டியிட்ட இக்கட்சிக்கு பீகார் மாநிலத்தில் இருந்து ஆறு மக்களவை உறுப்பினர்களும், உத்தரப்பிரதேசம் மாநிலத்திருந்து ஒரு மக்களவை உறுப்பினரும், ஒடிசா மாநிலத்திலிருந்து ஒரு மக்களவை உறுப்பினரும் என எட்டு மக்களவை உறுப்பினர்கள் தேர்வு செய்யப்பட்டனர். பீகார் மாநிலத்தில் ஓரளவு செல்வாக்கு பெற்ற இக்கட்சி 1998 ஆம் ஆண்டு நடைபெற்ற இந்திய மக்களவைக்கான பொதுத் தேர்தலில் பீகார் மாநிலத்திலிருந்து பத்து மக்களவை உறுப்பினர்களும், உத்தரப்பிரதேசம் மாநிலத்திலிருந்து இரண்டு மக்களவை உறுப்பினர்களும் என பன்னிரண்டு மக்களவை உறுப்பினர்கள் தேர்வு செய்யப் பெற்றனர். 2003 ஆம் ஆண்டில் அக்டோபர் மாதம் சமதா கட்சி ஐக்கிய ஜனதா தளம் கட்சியுடன் இணைக்கப்பட்டதாக அதன் தலைவர் ஜார்ஜ் பெர்னாண்டஸ் அறிவித்தார். ஆனால், பிரமானந்த மண்டல் தலைமையிலான இக்கட்சியின் ஒரு குழுவினர் இந்த இணைப்பை ஏற்க மறுத்தனர். அவர்கள் சமதா கட்சி எனும் பெயரில் செயல்படத் தொடங்கினர். 2007 ஆம் ஆண்டில் சமதா கட்சியின் நிறுவனர் ஜார்ஜ் பெர்னாண்டஸ் மற்றும் ஜெயா ஜெட்லி ஆகியோர் ஐக்கிய ஜனதா தளம் கட்சியிலிருந்து வெளியேறி மீண்டும் சமதா கட்சிக்கு வந்தனர்.  சமதா கட்சி எனும் பெயரில் பல்வேறு குழுக்கள் தங்களுக்கென்று தனித் தலைமையைக் கொண்டு இயங்கி வருகின்றன. பிரமானந்த மண்டல் தலைமையிலான சமதா கட்சியினை இந்தியத் தேர்தல் ஆணையம் அங்கீகரித்துள்ளது. இக்கட்சியின் சின்னமாக எரியும் தீப்பந்தம் உள்ளது.

## மேற்கோள்கள்
 

பகுப்பு:இந்திய அரசியல் கட்சிகள்
சீடர் பாயிண்ட் கேளிக்கைப் பூங்கா

**சீடர்  பாயிண்ட்**, ஐக்கிய அமெரிக்காவின் ஒகையோ மாநிலத்திலுள்ள கேளிக்கைப் பூங்கா ஆகும். 1870 ஆம் ஆண்டு தொடங்கப்பட்ட இப்பூங்கா அமெரிக்காவின் இரண்டாவது பழமையான கேளிக்கைப் பூங்கா. *அமெரிக்காவின் ரோலர் கோஸ்ட்* என அறியப்படும் சீடர் பாயிண்டில் நிறைய  பரபரப்பூட்டுகின்ற சவாரிகள் உள்ளன. உலக சாதனையாக 72 சவாரிகள் உள்ளன. இங்குள்ள 16 ரோலர் கோஸ்டர்கள், இப்பூங்காவை ரோலர் கோஸ்டர்கள் நிலையில் உலகில் மூன்றாவது தரத்தில் முன்னிறுத்துகின்றன. இதன் 16 வது ரோலர் கோஸ்டர் *கேட் கீப்பர்*, மே மாதம் 2013 ஆம் ஆண்டில் தொடங்கப்பட்டது.

ஒவ்வொரு ஆண்டும் மே மாத நடுவிலிருந்து லேபர் தினம் (செப்படம்பர்) வரை சீடர் பாயிண்ட் தினமும் திறந்திருக்கும். அதன்பிறகு அக்டோபர் மாத இறுதிவரை அதாவது ஹாலோவின் வார இறுதிவரை வாரத்தின் இறுதிநாட்களில் மட்டுமே திறந்திருக்கும்.

 மேல் உயரமுள்ள ரோலர் கோஸ்டர் கொண்ட கேளிக்கைப்  பூங்கா உலகிலேயே இது மட்டுமே. இந்த அற்புதமான் இடத்திற்கு ஒவ்வொரு வருடமும் முப்பது இலட்சத்திற்கும் மேற்பட்ட பார்வையாளர்கள் வருகிறார்கள். செப்டம்பர், 2012 ஆம் ஆண்டில் உலகின் சிறந்த கேளிக்கைப் பூங்கா என்ற விருது பெற்று பதினைந்து வருஷமாக இந்த விருதை வாங்கிக் கொண்டிருக்கிறது. அங்கு இருக்கும்போது தாமஸ் எடிசன் பிறந்த இடத்தைப் பார்க்கலாம்.

## மேற்கோள்கள்

## வெளி இணைப்புகள்
* http://www.cedarpoint.com/

பகுப்பு:அமெரிக்கப் பூங்காக்கள்
பகுப்பு:அமெரிக்கச் சுற்றுலாத் தலங்கள்
புரோசுட்டேட் சுரப்பி நீக்கம்

**புரோசுட்டேட் சுரப்பி நீக்கம்**, அல்லது **முன்னிற்குஞ்சுரப்பி நீக்கம்** (*prostatectomy*) என்பது அறுவைச் சிகிச்சை மூலம் புரோசுடேட் சுரப்பியை முழுமையாகவோ பகுதியாகவோ நீக்குதலாகும்.   பெரும்பாலும் தீதிலி முன்னிற்குஞ்சுரப்பி மிகைப்பெருக்கம் (BPH), அல்லது சிலநேரங்களில் வழமையில்லா கட்டிகள், அல்லது பிற காரணங்களால் ஏற்படும் இச்சுரப்பியின் பெருக்கம்  சிறுநீர்வழியில் வழமையான சிறுநீர்ப் போக்கிற்கு தடை ஏற்படுத்துவதால் நோயாளிக்கு  சிறுநீர் முழுமையாக வெளியேறாமல்  சிரமம் உண்டாகிறது. இதற்கான வேதி மருந்துகள் துவக்கநிலையிலேயே தரப்பட்டால் இந்த அறுவை சிகிச்சை தேவையிராது. ஆனால் சிறுநீர்ப்போக்கு பெரிதும் தடைபடும்போது இதனால் கடுமையான சிறுநீரகக் கோளாறுகள் ஏற்பட  வாய்ப்புள்ளது. இத்தகைய நேரங்களில் மருத்துவரீதியாக  இச்சுரப்பி நீக்கப்படுகிறது. இச்சுரப்பியில் புற்றுநோய் வருவதற்கான தீவாய்ப்புள்ள நோயாளிகளுக்கும் புரோசுட்டேட் புற்றுநோய் உள்ளவர்களுக்கும் இச்சிகிச்சை அளிக்கப்படுகிறது.

இந்த அறுவை சிகிச்சைக்குப் பிறகு நோயாளிகள் இரண்டு மூன்று நாட்கள் மருத்துவமனையில் தங்கியிருக்க வேண்டியிருக்கும். *கத்தீட்டர்* எனப்படும் குழாய் நோயாளியின்  தேங்குப்பையிலிருந்து இரண்டு மூன்று வாரங்களுக்கு சிறுநீர் வெளியேற்ற இணைக்கப்படும். இதனால் சிறுநீர் கழிப்பதை கட்டுப்படுத்த நோயாளி சிறிதுகாலம் தடுமாறலாம். 
## மேற்சான்றுகள்

பகுப்பு:ஆண் இனப்பெருக்கத் தொகுதி
பகுப்பு:அறுவை மருத்துவம்
பகுப்பு:புற்றுநோயியல்
முன்னிற்குஞ்சுரப்பி புற்றுநோய்

thumb
**புரோசுட்டேட் புற்றுநோய்** அல்லது **முன்னிற்குஞ்சுரப்பி புற்றுநோய்** (*Prostate cancer*) ஆண் இனப்பெருக்கத் தொகுதியின் ஒரு  சுரப்பியான முன்னிற்கும் சுரப்பியில் உருவாகும் புற்றுநோய் ஆகும். பெரும்பாலான புரோசுட்டேட் புற்றுநோய்கள் மிக மெதுவாக வளரக்கூடியவை; இருப்பினும், மிக விரைவாகப் பெருகும் புரோசுட்டேட் புற்றுநோயும்  கண்டறியப்பட்டுள்ளது.  இந்தப் புற்று உயிரணுக்கள் முன்னிற்குஞ்சுரப்பியிலிருந்து உடலின் பிற பகுதிகளுக்கும், குறிப்பாக எலும்புகளுக்கும்  நிணநீர்க்கணுக்களுக்கும், மாற்றிடம் புகும் (பரவும்)  தன்மை உடையது. இப்புற்றுநோயால் வலி, சிறுநீர் கழிப்பதில் சிரமம், பாலுறவின்போது சிக்கல்கள், விறைக்க முடியாமை போன்ற அறிகுறிகள் உருவாகின்றன.

இந்தப் புற்றுநோய் புரோசுட்டேட் சுரப்பி நீக்கம், கதிர் மருத்துவம், அல்லது இயக்குநீர் சிகிச்சை மூலம் மேலாளப்படுகிறது.

விரைவாக வளரும் முன்னிற்குஞ்சுரப்பி புற்றுநோய்க்கு மரபியல் காரணங்கள் அடிப்படையாக  உள்ளதாக கண்டறியப்பட்டுள்ளது.  பிஆர்சிஏ2 மரபணு உள்ள ஆண்கள் இந்தப் புற்றுநோய்க்கு ஆளாகும் வாய்ப்பு கூடுதலாக உள்ளதாகவும் அத்தகைய புற்றுநோய் மிக விரைவாக வளரும் எனவும் அறியப்பட்டுள்ளது.
## மேற்சான்றுகள்

பகுப்பு:ஆண் இனப்பெருக்கத் தொகுதி
பகுப்பு:ஆண் இனப்பெருக்கத் தொகுதி நோய்கள்
பகுப்பு:புற்றுநோய்கள்
வெப்ப ஒளிர்வு கதிர் ஏற்பளவுமானி

**வெப்ப ஒளிர்வு கதிர் ஏற்பளவுமானி** (Thermoluminescence dosimeter), என்பது கதிர் வீச்சின் அளவினை கண்டறிய உதவும் ஒரு கருவியாகும்.

## செயல்படும் முறை
லித்தியம் புளூரைட் (Lithium fluoride), கால்சியம் சல்பேட்டு போன்ற சில படிகங்கள் அயனியாக்கும் கதிர் வீச்சிற்கு ஆட்படும் போது, அக்கதிரிலிருந்து ஆற்றலை ஏற்றுக் கொள்கிறது. இப்படிகங்களை பின்னால் சூடாக்கும் போது அவைகள் ஒளியை வெளியிடுகின்றன. வெளிப்படும் ஒளியின் அளவு ஏற்றுக் கொண்ட கதிர் வீச்சிற்கு நேர்விகிதத்தில் உள்ளது. குறைந்த ஏற்பளவு, குறைந்த அளவு ஒளியினையும்; அதிக ஏற்பளவு, அதிக ஒளியினையும் கொடுக்கும். படிகங்களைச் சூடேற்றுவதால் பெறப்படும் ஒளியினை ஒளிபெருக்கியின்(Photo multiplier tube) மூலம் அதிகரிக்கலாம். இன்றைய அறிவியல் இவ்வொளியினை கதிர் ஏற்பளவாக கொடுத்து விடுகிறது.

கதிர்வீச்சுப் புலங்களில் பணிபுரிகிறவர்கள், பணியின் போது பெறும் அளவினைக் காண இதனைப் பயன் படுத்துகிறார்கள். புற்றுதிசுக்களிலும் பிற முக்கியமான உடலுறுப்புகளிலும் கதிர் ஏற்பளவினைக் காணப்பயன்படுகிறது.

## வெளி இணைப்புகள்
* வெப்ப ஒளிர்வு கதிர் ஏற்பளவுமானி பயன்படுத்தி செய்யும் சிகிச்சை முறை பப்மெட் சென்ட்ரல் தளத்தில்.

பகுப்பு:கதிரியக்கம்
ஓ. ஏ. இராமையா

**ஓ. ஏ. இராமையா** (சூலை 24, 1938 - மே 18, 2013) இலங்கையின் மூத்த தொழிற்சங்கவாதியும், பொதுவுடமைவாதியும் ஆவார்.

## வாழ்க்கைச் சுருக்கம்
இலங்கை மலையகம் தலவாக்கலை பூண்டுலோயா டன்சீனன் தோட்டத்தைப் பிறப்பிடமாகக் கொண்டவர். இளம் வயது முதலே சமூக பிரச்சினைக‌ளில் அக்கறை கொண்டிருந்த இராமையா 1950களின் இறுதியில் சனநாயகத் தொழிலாளர் காங்கிரசில் தமது 19 ஆவது வயதில் தொழிற்சங்கப் பணியை ஆரம்பித்தார். 1960களில் இலங்கை கம்யூனிஸ்ட் கட்சியில் இருக்கும்போது, அரசியல், தொழிற்சங்கக் கற்கை நெறிகளை கிழக்கு செருமனியில் தொடர்ந்தார்.

1964 இல் சீன-உருசிய முரண்பாட்டின் காரணமாக என். சண்முகதாசன் தலைமையில் செங்கொடிச் சங்கம் உருவாக்கப்பட்டபோது அதில் முக்கிய பதவியை வகித்தார். 1971 இல் இலங்கையில் மக்கள் விடுதலை முன்னணியினர் அரசுக்கு எதிராகக் கிளர்ச்சியில் ஈடுபட்ட போது, என். சண்முகதாசனுடன் இவரும் கைது செய்யப்பட்டு, ஓராண்டுக்கு மேல் சிறையில் அடைக்கப்பட்டார்.

சிறையிலிருந்து திரும்பிய பின், 1983 முதல் செங்கொடிச் சங்கத்தின் தலைவராக ரொசாரியோ பெர்னாண்டோவும், பொதுச் செயலாளராக ஓ.ஏ. இராமையாவும் செயற்பட்டார்கள். 1984 இல் செங்கொடிச் சங்கம் மீண்டும் இலங்கை கம்யூனிஸ்ட் கட்சியுடன் இணைக்கப்பட்டது. இராமையா சர்வதேச தொழிற்சங்க சம்மேளனம், கம்யூனிஸ்ட் கட்சியின் சம்மேளனம் ஆகியவற்றின் உறுப்பினராகவும், கம்யூனிஸ்ட் மத்திய குழு உறுப்பினராகவும், தொழிற்சங்க சம்மேளனத்தின் துணைத் தலைவராகவும், பெருந்தோட்டத் தொழிற்சங்கக் கூட்டமைப்பின் பொதுச் செயலாளராகவும், பெருந்தோட்ட சமூக மாமன்றத்தின் தலைவராகவும் இறுதிவரை பதவி வகித்துள்ளார்.

இலங்கை வாழ் மலையாளிகளையும், இலங்கை வாழ் தெலுங்கர்களையும் ஒன்றிணைத்து 1970ல் 'இந்திய வம்சாவளி மக்கள் கூட்டமைப்பு' என்ற புதிய அமைப்பை உருவாக்கினார். இலங்கையில் தமிழர்கள் தொடர்ந்து தாக்கப்படுவதைக் கண்டித்து இந்த அமைப்பின் மூலம் போராட்டங்களை நடத்தினார்.

செருமனி, உருசியா, பெல்ஜியம், தென்னாப்பிரிக்கா, இத்தாலி, ஒங்கொங், வங்காளதேசம் முதலான பல நாடுகளில் நடைபெற்ற தொழிற்சங்க கருத்தரங்குகளில் கலந்து கொண்டுள்ளார்.

## மறைவு
இரண்டு பிள்ளைகளின் தந்தையான ஓ. ஏ. இராமையா அட்டனில் 2013 மே 18 சனிக்கிழமை காலமானார்.

## மேற்கோள்கள்

பகுப்பு:2013 இறப்புகள்
பகுப்பு:1938 பிறப்புகள்
பகுப்பு:இலங்கை பொதுவுடமைவாதிகள்
பகுப்பு:இலங்கை தொழிற்சங்கவாதிகள்
பகுப்பு:இலங்கைத் தமிழ் இடதுசாரிகள்
இராமையா

**இராமையா** என்ற தலைப்பில் உள்ள கட்டுரைகள்:

*பி. எஸ். இராமையா, எழுத்தாளர், திரைப்பட இயக்குநர்
*மா. இராமையா, மலேசிய எழுத்தாலர்
*ஓ. ஏ. இராமையா, இலங்கைத் தொழிற்சங்கத் தலைவர்
*வழுவூர் இராமையா பிள்ளை, நடனக் கலைஞர்
*பூமேடை ராமையா, விடுதலைப் போராட்ட வீரர்

----
சுயோய் தீன் கேளிக்கைப் பூங்கா

**சுயோய் தீன் கேளிக்கைப் பூங்கா** (*Suối Tiên Amusement Park*) என்பது ஹோ சி மின் நகரில் அமைந்துள்ள கேளிக்கைப் பூங்கா ஆகும். 

இது உலகின் முதல் பௌத்த மத கேளிக்கைப் பூங்கா ஆகும். இது வியட்நாமின் வரலாறு மற்றும் நாட்டுப்புறகலைகளை மனதில் கொண்டு கட்டப்பட்டது. இது இயற்கை மற்றும் புத்தமதத் தத்துவத்தை வலியுறுத்துகிறது. குழந்தைகளுக்கான பல சவாரிகள் இங்கு உள்ளன.

## வெளி இணைப்பு
*
*

பகுப்பு:ஹோ சி மின் நகரம்
மூலிகைப் பூச்சி விரட்டிகள்

உழவுத் தொழிலில் பயிர்களை அழிக்கும் ஒரு சில பூச்சிகளைக் கட்டுப்படுத்த இயற்கை முறையில் சில இயற்கை பூச்சி விரட்டிகள் பயன்படுத்தப்படுகின்றன. இவை இயற்கைப் பூச்சி விரட்டிகள் அல்லது மூலிகைப் பூச்சி விரட்டிகள் எனப்படுகிறது.

## வகைகள்

இயற்கை/மூலிகை பூச்சி விரட்டி மருந்துகள் வகைகள் கீழே தரப்பட்டுள்ளது:

* தசகவ்யா 
* பீஜாமிர்தம்
* ஜீவாமிர்தம்
* அக்னி அஸ்திரம்
* பிரம்மாஸ்திரம்
* மண்பானை செடித்தைலம்
* அரப்பு மோர் கரைசல்
* வேம்பு புங்கன் கரைசல் 
* நீம் அஸ்திரா 
* சுக்கு அஸ்திரா
* சோற்றுக்கற்றாழை பூச்சிவிரட்டி
* வேப்பங்கொட்டை பூச்சிவிரட்டி
* மஞ்சள் கரைசல்
* இஞ்சி கரைசல்
* இஞ்சி,பூண்டு,மிளகாய் கரைசல்
* துளசி இலை கரைசல் 
* பப்பாளி இலை கரைசல்
* வசம்பு– பூச்சிவிரட்டி 
* பொன்னீம் பூச்சிவிரட்டி 
* ஒட்டு திரவம்
* விளக்குப் பொறி
* இனக்கவர்ச்சி பொறி
* ஒட்டும் பொறி

மூலிகைப் பூச்சிவிரட்டி

நெய்வேலி காட்டாமணக்கு, நொச்சி. ஆடாதொடா, வேம்பு போன்ற இலை தழைகளை 5 கிலோ அளவுக்கு எடுத்து, ஒரு பிளாஸ்டிக் வாளியில் போட்டு 10 லிட்டா; மாட்டுச் சிறுநீர் கலந்து ஏழு நாள்களுக்கு ஊற வைத்தால் பூச்சிவிரட்டி தயார்.  

அதன் பிறகு வடி கட்டி பயிர்களுக்குத் தெளிக்கலாம்.   மாட்டுச் சிறுநீர் கிடைக்காவிட்டால் தண்ணீர் சேர்த்தும் தயாரிக்கலாம்.  10 லிட்டா; நீருடன், ஒரு லிட்டர் புச்சி விரட்டியைக் கலந்து பயிர்களுக்குத் தெளிக்கலாம்.  

ஏழு நாள்களுக்கு மேல் ஊற வைத்தால் பயிர் வளர்ச்சி ஊக்கியாக இது மாறிவிடும்.  அதை வீணடிக்காமல் பயிருக்குத் தெளிக்கலாம்.

பகுப்பு:வேளாண்மை
சேயோன்

**சேயோன்** என்பவன் தமிழர் வகுத்த ஐந்திணைகளில் குறிஞ்சிக்கு கடவுள் ஆவான். சேயோன் என்ற பெயர் சிவந்தவன் என்ற பொருளை தரும் என்பதால் முருகனையே சேயோன் என்று கூறப்பட்டதாக ஆய்வாளர்கள் கூறுகின்றனர்.

## சேயோன் பற்றிய குறிப்புகள்
சேயோன் மலை மேல் அமர்ந்தவனாகவும், போர் தொழிலை செய்யும் கடவுளாக முறையே தமிழ் பக்தி இலக்கியங்களும் தமிழ் நாட்டார் கூத்துகளும் எடுத்து இயம்புகின்றன.

## மேற்கோள்களும் குறிப்புகளும்


## காண்க

பகுப்பு:தமிழர் வழிபாடு
பகுப்பு:சைவ சமயம்
பகுப்பு:தமிழர் மெய்யியல்
அமுதாம்பிகை பிள்ளைத்தமிழ்

**அமுதாம்பிகை பிள்ளைத்தமிழ்** அல்லது **குளத்தூர் அமுதாம்பிகை பிள்ளைத்தமிழ்** என்பது சிவஞான முனிவரால் இயற்றப்பட்ட பிள்ளைத்தமிழ் நூலாகும். இந்நூல் குளத்தூர்ப் பிள்ளைத்தமிழ் எனவும் அறியப்பெறுகிறது. காப்புப் பருவம், செங்கீரைப் பருவம், தாலப் பருவம், சப்பாணிப்பருவம், முத்தப் பருவம், வாரானைப் பருவம், அம்புலிப் பருவம், அம்மானைப் பருவம், நீராடற் பருவம், ஊசற் பருவம் என பத்து பருவங்களையும், நூற்றிமூன்று (103) செய்யுள்களையும் கொண்டது. இந்நூலை திருநெல்வேலித் தென்னிந்திய சைவசித்தாந்த நூற்பதிப்புக் கழகம் எனும் நிறுவனம் வெளியிட்டுள்ளது. மதுரை தமிழ் இலக்கிய மின் தொகுப்பு திட்டத்தின் மூலம் இணையப்படுத்தப்பட்டுள்ளது.

## காண்க
* பிள்ளைத்தமிழ் இலக்கிய நூல்கள்
* சைவப் பிள்ளைத்தமிழ் இலக்கியங்கள்

## ஆதாரம்

## வெளி இணைப்புகள்
 அமுதாம்பிகை பிள்ளைத்தமிழ் - Project Madurai

பகுப்பு:பிள்ளைத்தமிழ்
பகுப்பு:சைவச் சிற்றிலக்கியங்கள்
மலேசிய அன்புக் கட்சி

**மலேசிய அன்புக் கட்சி** (), அல்லது () என்பது மேற்கு மலேசியா, பினாங்கு மாநிலத்தைத் தளமாகக் கொண்ட ஓர் அரசியல் கட்சியாகும். இந்தக் கட்சி, 6 ஆகஸ்டு 2009 இல் தோற்றுவிக்கப்பட்டது. கெராக்கான் கட்சியின் உதவித் தலைவராக இருந்த ஹுவான் செங் குவான், சரவாக் மாநிலத்தின் முன்னாள் சட்டசபை உறுப்பினர் கேபிரியல் அடிட் டிமோங் போன்றோர், மலேசிய அன்புக் கட்சியின் உறுப்பினர்களாக இணைந்தனர்.

2011 ஆம் ஆண்டு சரவாக் மாநிலத் தேர்தலில், நிகேமா, சிமுஞ்சான், பாலாய் ரிங்கின், மாச்சான், பேகெனு ஆகிய ஐந்து இடங்களில் இக்கட்சி போட்டியிட்டது. அத்தேர்தலில் அனைத்து இடங்களிலும் அக்கட்சி தோல்வி அடைந்தது. மலேசிய அன்புக் கட்சியின் சரவாக் மாநிலத் தலைவராக இருந்த கேபிரியல் அடிட் டிமோங், 995 வாக்குகள் வித்தியாசத்தில் நிகேமா சட்டமன்றத் தொகுதியில் தோல்வி அடைந்தார்.

2013இல் நடைபெற்ற பொதுத் தேர்தலில் மலேசிய அன்புக் கட்சி போட்டியிட்ட எல்லா இடங்களிலும் தோல்வி அடைந்தது. அதனால், பினாங்கு மாநிலத்தில் இருந்த தனது 13 சேவை மையங்களையும் மலேசிய அன்புக் கட்சி மூடிவிட்டது.

## மேற்கோள்கள்

## மேலும் தகவல்கள்

* மலேசியப் பொதுத் தேர்தல், 2013
* பாரிசான் நேசனல்

பகுப்பு:மலேசிய அரசியல் கட்சிகள்
பகுப்பு:2009இல் நிறுவப்பட்ட அரசியல் கட்சிகள்
பம்மனேந்தல்

**பம்மனேந்தல்** (ஆங்கிலம்:PAMMANENDAL) இந்தியாவின் தமிழ்நாடு மாநிலத்தில் அமைந்துள்ள இராமநாதபுரம் மாவட்டம், கமுதி வட்டம், கமுதி ஊராட்சி ஒன்றியத்தில் இருக்கும் ஒரு சிற்றூர். கமுதி வருவாய் வட்டத்தின் 37 ஆவது எண்கொண்ட வருவாய் கிராமம் (கிராம எண்:37) ஆகும்.

## முக்கிய பயிர்
இங்கு நெல் (பாரம்பரிய நெல் ரகங்கள்), பருத்தி, மிளகாய் அதிகமாக விளைகின்றன. இது வறட்சி மாவட்டம் என்பதால் இங்கு சீமைக் கருவேல மரம் (விறகுகளால் தயாரிக்கப்படும் அடுப்புக்கரி தயாரிக்கும் பொருட்டு) முகனையாக வளர்க்கப்படுகிறது.

## அமைவிடம்
கமுதியிலிருந்து பெருநாழி செல்லும் வழியில் கமுதியிலிருந்து சுமார் 19 கி.மீ.தூரத்திலும், பெருநாழியிலில் இருந்து 7 கி.மீ.தூரத்திலும் அமைந்து உள்ளது. கடல் மட்டத்திலிருந்து 325 மீட்டர் உயரத்தில் உள்ளது. இந்த கிராமத்திலிருந்து வட கிழக்கே சுமார் 6 கி.மீ தூரத்தில் பறவைகளின் சரணாலயம் **காஞ்சிரங்குளம் கண்மாய்**  அமைந்துள்ளது.

## மக்கள் வகைப்பாடு
இந்திய 2001 மக்கள் தொகை கணக்கெடுப்பின்படி, பம்மனேந்தல் கிராமத்தில் 828 பேர் வசிக்கின்றார்கள்.இதில் ஆண்கள் 403,பெண்கள்425 பாலின விகிதம் 960. எழுத்தறிவு பெற்றவர்கள் 372 பேர். இதில் 271 பேர் ஆண்கள்; 101 பேர் பெண்கள். எழுத்தறிவு பெற்றுள்ளோர் சதவீதம் 53.22. ஆறு வயதுக்குட்பட்டோர் மொத்தம் 129 ஆண் குழந்தைகள் 66,பெண் குழந்தைகள் 63 ஆவர்.

## நிர்வாக அலகு
*மாவட்டம்: இராமநாதபுரம்
*வருவாய் கோட்டம்: பரமக்குடி
*வட்டம்: கமுதி
*வருவாய் கிராமம்: பம்மனேந்தல்
*ஊராட்சி ஒன்றியம்: கமுதி
*ஊராட்சி மன்றம்(பஞ்சாயத்து): பம்மனேந்தல்

## வெளி இணைப்புகள்
* விக்கிமேப்பியாவில் பம்மனேந்தல்அமைவிடம்

## அடிக்குறிப்பு

பகுப்பு:இராமநாதபுரம் மாவட்டத்திலுள்ள கிராமங்கள்
பாலக்காடு ஆர். ரகு

**பாலக்காடு ஆர். ரகு** (1928  - 2009) தென்னிந்தியாவைச் சேர்ந்த மிருதங்க இசைக் கலைஞர் ஆவார்.

## வாழ்க்கைக் குறிப்பு
பாலக்காடு ரகு 1928ஆம் ஆண்டு சனவரி 9 அன்று பர்மாவின் (இப்போதைய மியன்மார்) ரங்கூன் நகரில் பிறந்தார். பெற்றோர்: பாலக்காடு இராமசாமி ஐயர், அனந்தலட்சுமி அம்மாள். ஆரம்பத்தில் திண்ணியம் வெங்கடராம ஐயரிடமும், திருச்சி ராகவா ஐயரிடம் மிருதங்க இசையினைக் கற்றார் ரகு. பின்னர் பிரபல மிருதங்க இசைக் கலைஞர் பாலக்காடு டி. எஸ். மணி ஐயரிடம் பயிற்சி பெற்றார். மணி ஐயரின் உறவுக்கார பெண்மணியாகிய ஸ்வர்ணாம்பாளை திருமணம் செய்துகொண்ட ரகு, கணிதத்தில் இளங்கலைப் பட்டம் பெற்றவர்.

இவரின் பேரன் அபிசேக் ரகுராம், கருநாடக இசைப் பாடகராவார்.

## தொழில் வாழ்க்கை
பாலக்காடு ரகு 60 ஆண்டுகளுக்கும் மேலாக மிருதங்க இசை நிகழ்ச்சிகளை வழங்கியுள்ளார். இவரின் தனி ஆவார்த்தனம் நேயர்களிடையே பெரிதும் விரும்பப்பட்டது. ஹரிசங்கர், நாகராஜன் (கஞ்சிரா), ஆலங்குடி ராமச்சந்திரன் (கடம்), ‘விக்கு’ விநாயக்ராம் (கடம்), சுபாஷ் சந்திரன் (கடம்) இவர்களுடன் ரகு தனி ஆவர்த்தனம் நிகழ்த்தியுள்ளார்.

## சிறப்புகள்
ஐரோப்பா, ஐக்கிய அமெரிக்கா, ஆஸ்திரேலியா, மலேசியா மற்றும் சிங்கப்பூரில் இசை நிகழ்ச்சிகளை வழங்கியுள்ளார். வடஇந்திய இசைக் கலைஞர்களான பண்டிட் ரவி சங்கர் (சித்தார்), ஹரிப்ரசாத் சௌரசியா (புல்லாங்குழல்), சிவ்குமார் ஷர்மா (சந்தூர்), அல்லா ரக்ஹா (தபேலா) இவர்களுடன் இணைந்து இந்தியாவிலும், வெளிநாடுகளிலும் 'வாத்திய விருந்து' இசை நிகழ்ச்சிகளை வழங்கியுள்ளார். கிழக்கு-மேற்கு ஒருங்கிணைந்த இசையிலும் தனது பங்களிப்பினைத் தந்துள்ளார்.

## விருதுகள்
*சங்கீத நாடக அகாதமி விருது, 1983
*பாலக்காடு மணி ஐயர் விருது
*பத்மசிறீ, 1985 ; வழங்கியது: இந்திய அரசாங்கம்
*மிருதங்க சக்ரவர்த்தி விருது
*கலைமாமணி விருது, வழங்கியது: தமிழ்நாடு அரசு
*சங்கீத  சூடாமணி
*மிருதங்க நாத மணி
*நாத பிரம்மம், 2000 ; வழங்கியது: நாரத கான சபா, சென்னை
*நாத நிதி, 2001  
*சங்கீத கலாநிதி விருது, 2007 ; வழங்கியது: மியூசிக் அகாதெமி, சென்னை

## மேற்கோள்கள்

## வெளியிணைப்புகள்
* பாலக்காடு ரகுவின் அதிகாரப்பூர்வ இணையதளம்
* தி இந்து நாளிதழில் வெளியான ஒரு அஞ்சலிக் கட்டுரை 

பகுப்பு:மிருதங்கக் கலைஞர்கள்
பகுப்பு:சங்கீத கலாநிதி விருது பெற்றவர்கள்
பகுப்பு:பத்மசிறீ விருது பெற்ற கலைத் துறையினர்
பகுப்பு:சங்கீத நாடக அகாதமி விருது பெற்றவர்கள்
பகுப்பு:1928 பிறப்புகள்
பகுப்பு:2009 இறப்புகள்
பகுப்பு:கலைமாமணி விருது பெற்றவர்கள்
பகுப்பு:சங்கீத சூடாமணி விருது பெற்றவர்கள்
பகுப்பு:கேரள சங்கீத நாடக அகாதமி கூட்டாளர் விருது பெற்றவர்கள்
மங்களேசுவரி பிள்ளைத்தமிழ்

மங்களேசுவரி பிள்ளைத்தமிழ் அல்லது உத்தரகோச மங்கை மங்களேசுவரி பிள்ளைத்தமிழ் என்பது சைவ சமய பிள்ளைத்தமிழ் நூலாகும். இதனை கி.பி.1901ல் பரிதிமாற் கலைஞர் பதிப்பித்துள்ளார். இந்நூலை இயற்றியவர் பெயர் தெரியவில்லை.

## காண்க

## வெளி இணைப்புகள்

பகுப்பு:பிள்ளைத்தமிழ்
பகுப்பு:சைவச் சிற்றிலக்கியங்கள்